Janita Claassen wat in die verlede al met trefferliedjies soos "Rolbos" uit haar eie pen talle harte gewen het, bewys met haar jongste album weer dubbel en dwars dat sy 'n sanger-liedjieskrywer van formaat is.
Die titelsnit se storie kom 'n ver pad en sy verstaan vandag eers hoekom die liedjie so lank moes lê en wag voordat sy dit sou opneem. Dit dra 'n bepaalde boodskap aan die luisteraar oor en verwoord haar groei as mens - "jy moet deur die swaar, om by die lig (blomtyd) uit te kom"
Volgens Janita is dit die langste wat sy tot op hede nog aan enige voorbereiding van 'n album spandeer het. Nadat hulle al op die finale snitte besluit het, het Janita nog op die baie besondere "Haven Om Te Landen" afgekom. Dit is 'n gedig van M.M. Walters, getoonset deur Edé Henn. Hulle was al feitlik in die opname-ateljee, toe Janita nog self die snit "Wat Gaan Aan?" geskryf en getoonset het. Dis ons "deurmekaar wêreld" wat haar dit laat skryf het, sê sy. So ook kom "Jy Bly My Kind" en "Lepellê" (oor die kleurryke woorde in ons taal wat nie altyd benut word nie) uit haar pen.